## Labora impulsa la inserció laboral de més de 400 jóvens desocupats a través dels tallers Talent Jove, en els quals es combinen formació i treball remunerat

*** Es realitzaran 20 tallers en tota la Comunitat Valenciana
* Els beneficiaris tindran un contracte de treball remunerat des del primer dia**

Labora, el Servici Valencià d’Ocupació i Formació, ha posat en marxa 20 tallers de Talent Jove en tot el territori de la Comunitat Valenciana, una modalitat formativa dirigida a jóvens menors de 30 anys, que busca donar formació en un ofici al mateix temps que perceben un salari.

Labora destinarà a estos tallers prop de 13 milions d’euros de Garantia Juvenil que beneficiaran 430 persones jóvens desocupades. Es tracta d’un programa formatiu molt demanat, ja que les persones que el reben cobren un salari des del primer dia i poden posar en pràctica el que han aprés en el seu municipi.

Estos tallers són una de les apostes més decidides de Labora, Servici Valencià d’Ocupació i Formació, per la formació com a ferramenta indispensable per a millorar l’ocupabilitat de les persones.

El fet de tindre des del primer dia un contracte de treball dona l’oportunitat als beneficiaris de cobrar un salari, amb la qual cosa poden dedicar-se de manera íntegra a esta formació i adquirir l’experiència imprescindible per a accedir a una oportunitat laboral en l’ofici que estan aprenent.

Entre les especialitats que s’oferixen per a la formació de l’alumnat, que es poden consultar en este [enllaç](https://labora.gva.es/es/programes-mixtos-d-ocupacio/talento-joven), hi ha jardineria, construcció, instal·lació d’infraestructures de telecomunicacions, administració, animadors de temps lliure i activitats culturals, conservació i millora de muntanyes, repoblacions forestals, creació de microempreses o atenció sociosanitària, entre altres.

Per a sol·licitar formar part d’un taller d’ocupació és imprescindible estar d’alta en Labora com a demandant d’ocupació i fer-ho constar en la demanda, tal com s’explica en este videotutorial: <https://www.youtube.com/watch?v=ZQin9ebrYyE>.

Les persones interessades també poden posar-se en contacte amb el seu Espai Labora a través d’este [enllaç](https://puntlabora.gva.es/puntlabora/atenciontelefonica?lang=ca).

Fecha: 22/09/2025